*Лойиҳа*

**“Ҳаж – 2025”: Саудия Арабистони огоҳлантириши**

Саудия Арабистони Ташқи ишлар вазирлиги “Ҳаж-2025” мавсумини тартибли ва юқори савияда ташкил этиш учун жорий йил 29 апрелдан (ҳижрий 1446 йил 1 Зулқаъда) то ҳаж мавсуми якунига қадар ҳаж визасидан бошқа турдаги визалар билан Макка шаҳрига кирмаслик ёки шу даврда у ерда қолмаслик тўғрисида огоҳлантириш билан чиқди.

Подшоҳлик томонидан белгиланган тартибга мувофиқ чет эл фуқаролари учун ҳаж ибодатини адо этишнинг асосий шарти ҳаж визасига эга бўлиш ҳисобланади олган барча турдаги визалар (умра, туризм, бизнес, зиёрат ва б.лар) билан ҳаж зиёратини амалга ошириш қатъиян тақиқланган.

Маълумки, мамлакатимизда ҳаж сафарини ташкил этиш, ҳамюртларимизга сифатли хизмат кўрсатиш ва ибодатларни мукаммал адо этишларига оид ташкилий ишлар Вазирлар Маҳкамасининг 2017 йил 7 июндаги “Ҳаж ва умра тадбирларини ташкил этиш ва ўтказишни янада такомиллаштириш чора-тадбирлари тўғрисида”ги 364-сонли қарори асосида амалга оширилади. Мазкур ҳужжатга асосан «Ҳаж» тадбирларини ташкил этиш учун Дин ишлари бўйича қўмита ва Ўзбекистон мусулмонлари идораси масъулдир.

Саудия Арабистони Ҳаж ва умра вазирлиги томонидан ҳар йили имзоланадиган шартнома талабларига биноан ҳам ҳаж тадбирлари ҳукуматларнинг ваколатли ташкилот ҳамда идоралари томонидан амалга оширилади. Шу боис ҳам сайёҳлик операторлари, хорижий тур фирмалар ва шахслар томонидан ҳаж сафарини амалга оширилишига йўл қўйилмайди.

Лекин, шу кунларда ижтимоий тармоқларда ҳаж сафарига олиб боришни ваъда қилган “Биз билан ҳаж қилинг!” мазмунидаги эълонлар кўпаймоқда. Айримлар эса умра визаси, туристик (зиёрат) виза, бизнес виза билан ҳаж қилишни ваъда қилиб, содда юртдошларимиз алданиб қолишига сабабчи бўлмоқда.

Ўзбекистон орқали ҳаж сафарига жўнатамиз, деган алдовларга учиб қолмасликни, улар фуқароларимизни бошқа давлатлар орқали ноқонуний тарзда олиб кетишга уринаётганини, бу эса, қонуний асосга эга бўлмаган ва ҳаж ташкил этишга ваколати йўқ кимсаларнинг уриниши эканини яна бир бор ёдга соламиз.

Ҳаж сафарига ноқонуний йўллар билан боришга интилиш Саудия Арабистонидан депорт қилиш ва ҳар қандай виза билан 10 йил муддатга Подшоҳликка киришни тақиқлаш ҳамда 100.000 саудия риёли (26.000 АҚШ доллари) миқдорида жарима солишга олиб келиши мумкинлигини эслатамиз.

Азиз юртдошлар! Фирибгарларга алданиб қолишдан огоҳ бўлиш ва кейинчалик турли кўнгилсиз ҳолатларга тушиб қолмасликка чақирамиз.